b'\n_START_ARTICLE_\nRaimo Lahti (kaupunginjohtaja)\n_START_PARAGRAPH_\nRaimo Lahti (4. toukokuuta 1959 Jokioinen \xe2\x80\x93 19. marraskuuta 2014 Hyvink\xc3\xa4\xc3\xa4) oli Hyvink\xc3\xa4\xc3\xa4n kaupunginjohtaja vuodesta 2007 kuolemaansa asti. H\xc3\xa4n toimi jo aiemmin Hyvink\xc3\xa4\xc3\xa4n v\xc3\xa4liaikaisena kaupunginjohtajana._NEWLINE_Lahti ty\xc3\xb6skenteli Tampereen yliopiston tutkijana vuosina 1986\xe2\x80\x931988, Porin kaupungin erityisaluesuunnittelijana 1988\xe2\x80\x931990, Parkanon kaupunginkamreerina 1990, Kokem\xc3\xa4en elinkeinoasiamiehen\xc3\xa4 1990\xe2\x80\x931999, Kuusankosken talousjohtajana 1999\xe2\x80\x932003 ja Hyvink\xc3\xa4\xc3\xa4n talousjohtajana 2003\xe2\x80\x932006 ja Hyvink\xc3\xa4\xc3\xa4n apulaiskaupunginjohtajana 2006\xe2\x80\x932007. H\xc3\xa4n toimi jonkin aikaa my\xc3\xb6s Hyvink\xc3\xa4\xc3\xa4n Palloseuran puheenjohtajana. H\xc3\xa4n oli koulutukseltaan hallintotieteiden maisteri Tampereen yliopistosta._NEWLINE_Ennen uraansa kunnallispolitiikassa Lahti kouluttautui lihakauppamestariksi ja ty\xc3\xb6skenteli elintarvikeliikkeiss\xc3\xa4._NEWLINE_Vuoden 2012 lopulla Lahdella diagnosoitiin pahanlaatuinen aivokasvain. Se leikattiin tammikuussa 2013, ja Lahti palasi sairauslomalta t\xc3\xb6ihin kes\xc3\xa4kuussa 2013. Sy\xc3\xb6p\xc3\xa4 aiheutti kuitenkin lopulta Lahden kuoleman marraskuun 19. p\xc3\xa4iv\xc3\xa4n vastaisena y\xc3\xb6n\xc3\xa4 2014. Lahden perheeseen kuuluu vaimo ja poika.'